b'\n_START_ARTICLE_\nSoul Asylum\n_START_SECTION_\nAjalugu\n_START_PARAGRAPH_\nB\xc3\xa4ndi algne nimi oli Loud Fast Rules koosseisuga Dave Pirner (trummidel), Karl Mueller (basskitarril) ja Dan Murphy (kitarril). 1984. aastaks oli ansambliga liitunud trummar Grant Young ning Pirnerist saanud kitarrist, lugudekirjutaja ja vokalist. Loud Fast Rules\'ist sai Soul Asylum \xe2\x80\x93 nimi tuli \xc3\xbche Pirneri loodud laulu pealkirjast, (lugu ise kellelegi eriti ei meeldinud)._NEWLINE_1994. aastal s\xc3\xb5lmis ansambel lepingu plaadifirmaga Twin/Tone Records ja andis l\xc3\xbchikese aja jooksul v\xc3\xa4lja neli CD-d ja \xc3\xbche kasseti. B\xc3\xa4nd esines k\xc3\xbcmnetes USA klubides, nende muusikat lasti peamiselt kolled\xc5\xbeiraadiotes ning neile tekkis kiiresti andunud j\xc3\xa4rgijaskond. Suurt l\xc3\xa4bimurret siiski ei toimunud, Soul Asylum oli varjutatud kahe teise kohaliku grupi \xe2\x80\x93 The Replacements ja H\xc3\xbcsker D\xc3\xbc \xe2\x80\x93 poolt. Kui viimatimainituid nimetati "A-teamers", siis Soul Asylum oli "B-teamers"._NEWLINE_1989. aastal s\xc3\xb5lmiti leping j\xc3\xa4rgmise plaadifirma, A&M-iga, kuid kompanii eeldatud suurt m\xc3\xbc\xc3\xbcgiedu ei tulnud. J\xc3\xa4rgnevatel aastatel tuuritasid Pirner ja Murphy USA Kesk-L\xc3\xa4\xc3\xa4ne osariikides akustilise duo Murphy & Pirfinkle\'ina ning t\xc3\xb6\xc3\xb6tasid oma lugude kallal._NEWLINE_P\xc3\xb6\xc3\xb6rdepunktiks sai aasta 1992, mil Soul Asylum s\xc3\xb5lmis j\xc3\xa4rjekordse lepingu, seekord nn suure kaubam\xc3\xa4rgi, Columbia Recordsiga, ning andis v\xc3\xa4lja plaadi Grave Dancers Union, mis t\xc3\xb5i neile \xc3\xbcleriigilise tuntuse. Plaadi kolmanda singli Runaway Train video, milles n\xc3\xa4idati pilte kadunud lastest( ja nende nimesid ning kadumise aastat), oli pidevalt k\xc3\xb5ikv\xc3\xb5imalikes muusikasaadetes ja -kanalitel (MTV, VH1) ja v\xc3\xb5itis 1994. aastal Grammy parima rokkloo eest. T\xc3\xa4nu sellele loole p\xc3\xb6\xc3\xb6rdusid mitmed \xc3\xa4rajooksnud lapsed koju tagasi._NEWLINE_Aastal 1992 esines Soul Asylum Bill Clintoni ametissep\xc3\xbchitsemise t\xc3\xa4histamisel Valges Majas._NEWLINE_J\xc3\xa4rgmine plaat, "Let Your Dim Light Shine" (1995), ning 1998. aasta "Candy from a Stranger" said hoopis v\xc3\xa4iksema edu osaliseks. J\xc3\xa4rgnes pikk paus, mille kestel b\xc3\xa4nd k\xc3\xbcll j\xc3\xa4tkas esinemisi (nt \xc3\xbche kooli l\xc3\xb5pupeol p\xc3\xa4rast kohalikku \xc3\xbcleujutust \xe2\x80\x93 sealt kontsertplaat "After the Flood: Live from Grand Forks Prom, June 28, 1998"), kuid midagi uut v\xc3\xa4lja ei antud. Murphy oli (ja on siiani) tegev b\xc3\xa4ndis Golden Smog, Pirner oma k\xc3\xb5rvalprojektis The O\'Jeez, kellega tegi sooloplaadi Faces & Names (2002)._NEWLINE_2004/2005. aastal tuli Soul Asylum uuesti kokku (ametlikult ei oldud k\xc3\xbcll lahus oldudki) ja hakkas looma/ette valmistama uut materjali. Otsuse eestvedajaks oli basskitarrist Mueller._NEWLINE_Mais 2004 diagnoositi Muelleril k\xc3\xb5riv\xc3\xa4hk. Sama aasta oktoobris toimus Minneapolises heategevuslik \xc3\xbcritus tema ravikulude eest tasumiseks, sellest v\xc3\xb5tsid osa kohalikud ansamblid H\xc3\xbcsker D\xc3\xbc (tuli just selle p\xc3\xa4rast 17 aasta j\xc3\xa4rel kokku), Paul Westerberg from The Replacements, Golden Smog ja veel m\xc3\xb5ned._NEWLINE_Mueller suri 17. juunil 2005 40 p\xc3\xa4eva enne oma 43. s\xc3\xbcnnip\xc3\xa4eva._NEWLINE_The Silver Lining (2006, Sony, Legacy) oli viimane Soul Asylumi plaat, millel tegevad k\xc3\xb5ik kolm asutajaliiget. Uueks basskitarristiks sai endine The Replacementsi liige Tommy Stinson, kes aitas ka l\xc3\xb5petada The Silver Liningut. Trummariks seekord Michael Bland (Soul Asylum on f\xc3\xa4nnide seas tuntud pidevate trummarivahetuste poolest).'